钦定古今图书集成/历象汇编/庶征典/第095卷 > 《祷雨龙洞山》赵孟𫖯
## 钦定古今图书集成/历象汇编/庶征典/第095卷 > 《祷雨龙洞山》赵孟𫖯

苍山如犬牙，细路入深谷。绝壁千馀仞，上有凌云木。
阴崖不受日，洞穴自成屋。萧森人迹少，荟蔚兽攸伏。
云林互隐映，涧道相回复。翔禽薄穹霄，鸣鸟响岩曲。
临桥濯清飔，汲井漱寒玉。神物此渊潜，愆阳有祈祝。
风漓懃善教，吏懦耻厚禄。暂怀尘外想，独往疑有梏。
过幽难久居，济胜乏高躅。策马寻故蹊，归樵相追逐。